text: সংবাদ সম্মেলনে হাউমাউ করে কাঁদলেন মা ও দুই মেয়ে
  প্রকাশিত: May 30, 2019, 2:37 p.m.
  নিউজটি মোট 67 বার পঠিত হয়েছে
  বাবা কাজে গিয়েছেন, তার অপেক্ষায় বাড়িতে মেয়ে দুটো কাঁদছে। দীর্ঘ সময় পার হলেও ফিরছেন না তিনি। অপেক্ষা করে আছেন স্ত্রী শরিফা আকতার। শুধু অপেক্ষাই নয়, স্বামীকে খুঁজতে ধরনা দিচ্ছেন নানা জায়গায়। কিন্তু তার অপেক্ষার প্রহর আর শেষ হচ্ছে না তাদের।
  গতকাল ২৯ মে বুধবার এ ব্যাপারে বগুড়া প্রেসক্লাবে এক সাংবাদিক সম্মেলনও করেন শরিফা। স্বামীকে ফিরে পেতে সাংবাদিক, আইন শৃঙ্খলা বাহিনীসহ সর্ব মহলের সহযোগিতা কামনা করেছেন তিনি।
  এ সময় শরিফা আকতার বক্তব্য দেয়ার সময় কাঁদছিলেন, সঙ্গে কাঁদছিল তার দেড় বছরের শিশু আফিয়া ফাইরোজ। পাশেই বাবার জন্য চোখের পানি মুছছিল তৃতীয় শ্রেণিতে অধ্যায়নরত আরেক মেয়ে মাহিশা মেহজাবিন।
  এ সময় সংবাদ সম্মেলনে শরিফা বলেন, 'তার বাবার বাড়ি বগুড়া সদরের নিশিন্দারায়। বিয়ে হয়েছে গাইবান্ধার গোবিন্দগঞ্জের রহলা গ্রামে। ১৪ বছর আগে বিয়ে হয় ওই গ্রামের মৃত আব্দুস সামাদ সরকারের ছেলে মাহমুদ হাসান সরকারের সঙ্গে।'
  তিনি আরও জানান, তার স্বামী টাঙ্গাইলে একটি টেক্সটাইল মিলে চাকরি করতেন। ছুটি হলেই চলে যেতেন বাড়িতে স্ত্রী-সন্তানের কাছে।
  কিন্তু গত ১০ জানুয়ারি বরাবরের মতো কর্মস্থলে যোগদানের জন্য তার স্বামী চলে যান। তারপর থেকে তার আর খোঁজ নেই। তার দুটি ফোন নম্বরই বন্ধ বলে জানান শরিফা। এ ঘটনায় ১৯ জানুয়ারি বাবার বাড়িতে এসে বগুড়া সদর থানায় তিনি একটি সাধারণ ডায়েরি (জিডি) করেন।
  এ সময় সংবাদ সম্মেলনের এক পর্যায়ে শরিফা কেঁদে বলেন, 'সামনে ঈদ। দুই মেয়ে বারবার বলছে-আব্বু আসবে। আমি গোপনে মুখ ঢেকে কাঁদি। উত্তর দেই না সন্তানদের কথার।'